Opossum bugeddum Peruvjan L-Opossum bugeddum Peruvjan ("Lestoros inca"), jew kif isibuħ ukoll Opossum far tal-Inka, huwa wieħed minn 6 speċi ta' opossumi bugdiedem li għadhom ħajjin illum. Huwa pjuttost uniku wkoll fost l-ispeċi tal-ordni Paucituberculata u għalhekk qiegħed fil-ġeneru "Lestoros" għalih waħdu. L-opossum bugeddum Peruvjan għandu l-pil twil u ħafif li jista jkun jew ta' lewn kannella skur ħafna uniformi (kulimkien) jew inkella ta' lewn kannella skur fuq id-dahr u jiċċara lejn in-naħa ta' taħt iż-żaqq. It-tul totali (ras, ġisem u denb) ivarja bejn 9 u 14-il ċentimetru, filwaqt il-piż totali huwa ta' madwar 40 gramma. In-nisa ta' dan il-marsupjal ma għandhomx marsupju u mgħammra b' 4 żejżiet. L-Opossum bugeddum Peruvjan huwa marsupjal b' dieta prinċipalment karnivora li tikkonsisti minn varjetà ta' insetti u annimali vertebrati u invertebrati żgħar, għalkemm xi fungi u ħxejjex jintieklu ukoll. L-Opossum bugeddum Peruvjan jigħx qalb il-muntanji fir-regjuni tal-Andi fil-Peru u l-Bolivja, f'altitudni bejn 2800 u 4000 metru il-fuq mil-livel tal-baħar. Il-popolazzjoni residenti ta' dan il-marsupjal fil-Peru hija ħafna akbar u ħafna aktar mifruxa meta mqabbla mal-popolazzjoni żgħira fil-Bolivja. Bublitz fl-1987 għadda suġġeriment, li jkun hemm 2 speċi fil-ġeneru "Lestoros" ("Lestoros inca" u "Lestoros gracilis"). Madankollu il-biċċa l-kbira tal-mammoloġisti ma jimxux ma' din il-klassifikazzjoni ta' Bublitz u jaċċettaw speċi waħda b' 2 sottospeċijiet. Din l-ispeċi, għalkemm fil-lista l-ħamra tal-Unjoni Internazjonali għall-Konservazzjoni tan-Natura (IUCN red list), qiegħda mmniżla bħala fi stat ta' riskju ta' estinzjoni baxx, ħafna awturi jaħsbu li d-deforestazzjoni għaddejja fl-erja fejn huwa mifrux dan l-opossum bugeddum jista tkun ta' riskju kbir. "Lestoros gracilis" huwa sinonimu ta' "Lestoros inca".